Ida Løvli Hidle

Ida Løvli Hidle (født 21. mai 1987 i Oslo) er en norsk akkordeonsolist og kammermusiker. Hun debuterte i Det Kongelige Danske Musikkonservatoriums konsertsal i 2015, og har vunnet flere nasjonale og internasjonale topplasseringer i musikk- og akkordeonkonkurranser, både som solist og kammermusiker. Hun har en mastergrad med fordyping i akkompagnering fra DKDM og har samarbeidet med klassiske sangere som Anne-Lise Berntsen og Lise Davidsen.

Hun har ved flere anledninger vært musikalsk leder for turnéforestillinger ved Malmö Opera og er fast akkompagnatør ved Kjerringøy Bryggeopera. Ida Løvli Hidle har også spilt på flere jazz- og poputgivelser med forskjellige artister og sammensetninger av musikere, som Skadedyr og Susanna Wallumrød.

Ida Løvli Hidle er en av grunnleggerne, og daglig leder for sommerkurset og akkordeonfestivalen NordAccordion på Voss.

Utdanning 
Ida Løvli Hidle startet å spille akkordeon hos pedagogen Britt Laila Ouff da hun var 9 år gammel. Hun hadde allerede vunnet flere titler i sin aldersgruppe i distrikt- og norgesmesterskap, arrangert av Norske Trekkspilleres Landsforbund , før hun søkte seg til musikklinjen ved St. Hallvard videregående skole, fortsatt med Ouff som lærer.

Løvli Hidle kom deretter inn ved Institutt for musikk (NTNU), hvor hun i 2010 ble uteksaminert med bachelorgrad, med Øyvind Farmen som akkordeonlærer før hun tok sin mastergrad ved Det Kongelige Danske Musikkonservatorium i København hos professor Geir Draugsvoll, og søkte seg siden til DKDMs to-årige soliststudium hos samme lærer. i semesteret 2012-2013 gikk hun parallelt på master ved Norges musikkhøgskole hos akkordionist Frode Haltli. Våren 2014 reiste hun til Kina for et utvekslings-semester ved Central Conservatory of Music i Beijing hos professor Xiaoqing Cao.

Ida Løvli Hidle avsluttet soliststudiet med debutkonsert i DKDMs Konsertsal den 26. Februar 2016. Debutkonserten ble veldig godt mottatt i anmeldelser, og DR P2 spilte den inn og kringkastet den våren 2016. NRK P2s program "Spillerom" laget en reportasje om hennes forberedelser til konserten.

Karriere 
Sopranen Anne-Lise Berntsen var i tiden Ida Løvli Hidle studerte ved NTNU ansatt som gjestelærer ved instituttet, og hun la tidlig merke til Løvli Hidles musikalitet. Ida Løvli Hidle akkompagnerte henne ved mange konserter, og samarbeidet varte helt til Anne-Lise Berntsens bortgang i 2012.

I november 2014, da Ida Løvli Hidle fortsatt var student, spilte hun ved DKDMs "Gubaidulina festival" foran Sofija Gubajdulina. Verket hun spilte var Gubajdulinas sonate for akkordeon "Et Exspecto". Komponisten var angivelig så fornøyd med Løvli Hidles måte å fremføre verket på, at hun ba henne om å redigere den nye utgaven av noten. I Januar 2015 kom noten ut med Ida Løvli Hidles redaksjon på Sikorski forlag.

Siden 2009 har Ida Løvli Hidle vært en drivende kraft bak den populære operapuben Kjerringøy Bryggeopera på Kjerringøy utenfor Bodø. Sammen med sin ektemann, sangeren Aleksander Nohr og hans familie hvor både mor og søster er sangere, har de årlig arrangert en varmt mottatt operapub gjennom hele 10-tallet.

Løvli Hidle har vært kapellmester på turnéforestillingene "Lucrezia Borgia" av Gaetano Donizetti og "Carmen" av Georges Bizet ved Malmö Opera. Forestillingene har reist rundt i sydsverige med et ensemble bestående av operasangere, og en trio av instrumenter som benytter med nyskrevne arrangement der akkordeonet har vært sentralt.

Som solist har Ida spilt ved Festspillene i Harstad, i Nidarosdomen, i Oslo konserthus, og spilt både solokonsert og konsert med strykeorkesteret Allegria under Kongsberg Jazzfestival. Hun har bestilt og urfremført verkene "Huldreslått" av Trygve Brøske og "Clashes" av Erlend Skomsvoll.

Ida Løvli Hidle har og samarbeidet med flere jazz- og populærmusikk-konstellasjoner. I 2012 spilte hun på Therese Aunes plate "Billowing Shadows, Flickering Light" (2012). Hun er medlem av den 12 personer store jazzgruppen Skadedyr som har gitt ut platene "Kongekrabbe" (2014), "Culturen" (2016) og "Musikk" (2018), og var en del av det norske fokuset under den internasjonale bransjefestivalen Jazzahead! i 2019. Løvli Hidle spiller på Aslak og Igors album "På feil side av låven" som ble nominert til spellemannspris i kategorien beste barneplate i 2014. Hun medvirker også på Trondheim Jazzorkester + Skraps album "Antropocen", og har i flere år samarbeidet med Susanna Wallumrød i ulike konstellasjoner. I 2018 kom albumet "Go dig my grave" som er et samarbeid mellom Susanna Wallumrød på vokal og kalimba, Giovanna Pessi på barokkharpe, Ida Løvli Hidle på accordeon og Tuva Syvertsen på fele, hardingfele og vokal. I 2019 var Ida en del av konstellasjonen da prosjektet Susanna and the Brotherhood Our Lady gav ut albumet Garden of Earthly Delights.

Priser og stipender 

 3. pris som klassisk solist i International Competition of Bajan and Accordion players 2015, i Moskva, Russland.
 Mottaker av Ticon musikkstipend 2015, Norge
 Mottaker av Kongsberg Jazzfestivals Rekrutteringsstipend, 2014, Norge
 Mottaker av Kongsberg kommunes kulturstipend, 2013, Norge
 4. plass som klassisk solist i Arrasate Accordion Competition 2012, Arrasate, Spania.
 1. plass som klassisk solist i Rotary International Accordion Competition 2012, Gent, Belgia.
 1. plass i kategorien kammermusikk sammen med Live Berger Brekke (accordion) i International Accordion Prize of Castelfidardo PIF 2010, Castelfidardo, Italia.
 1. pris i kategorien for akkordeonsolister i Ungdommens Musikkmesterskap 2006, Oslo, Norge.
 1. pris i kategorien kammermusikk sammen med Live Berger Brekke (accordion) i Ungdommens Musikkmesterskap 2006, Oslo, Norge

Referanser

Eksterne lenker 
 
 

Norske musikere
Alumni fra Det Kongelige Danske Musikkonservatorium
Personer fra Oslo